Бахъсэндэсхэр зи чэзу чемпионыгъэм хуокIуэ
Ди республикэм футболымкIэ и мыгъэрей чемпионатым и япэ къекIуэкIыгъуэр иухащ. И хьэрхуэрэгъу псоми куэдкIэ ящхьэщыкIауэ бжьыпэр иIыгъщ нэгъабэрей зэхьэзэхуэм щытекIуа Бахъсэн и «Автозапчасть»-м.
Псыкуэд щекIуэкIа зэIущIэр хуабжьу удэзыхьэх хъуащ. Абы и щIыпIэ командэр хущIэкъуащ зи чэзу чемпионыгъэм ерыщу хуэкIуэ «Автозапчасть»-р къызэтригъэувыIэну. АрщхьэкIэ топ зэхъуажэм хьэщIэхэр щытекIуащ икIи, зы топкIэ нэхъыбэ дагъэкIри, очкоищыр яхьащ.
Бахъсэндэсхэм турнир таблицэм къащыкIэлъеIэ «Ислъэмейр» Малкэ щылъэпэрэпащ. Абы хэгъэрейхэр бжыгъэшхуэкIэ къащефIэкIащ, пашэхэм еныкъуэкъуну иджы-ри зэрыпасэр къыгурагъаIуэу.
ЕплIанэу зэкIэлъхьэужьу текIуащ «Керт»-р. Къэхъундэсхэм иджы хагъэщIащ я гъунэгъу Нарткъалэ и «Нартыр».
Джэгугъуэ блэкIам зэрыщытекIуам игъэгушхуа «Шэрджэсыр» иджыри икIуэтакъым. Нартан къикIахэм абы зы очко къафIихьыфащ. Иджы шэджэмдэсхэм иужь дыдэ увыпIэр «Бедик»-м дагуэш.
Гъуащхьауэхэм я зэпеуэм бжьыпэр щиубыдащ Бэчбо Мурат. Ар зыхэт «Псыкуэдым» и хьэрхуэрэгъухэм яхудигъэкIахэм я нэхъыбэр — 27-р — зи фIыгъэр аращ. Абы кIэщIу яужь къитщ мыгъэрей зэхьэзэхуэм 23-рэ къыхэжаныкIа ШащIэ Беслъэн («Малка»).
АдэкIэ фыщыдгъэгъуэзэнщ Къэбэрдей-Балъкъэрым футболымкIэ и чемпионатым и япэ къекIуэкIыгъуэм и иужьрей джэгугъуэм кърикIуа бжыгъэхэм. Мис ахэр: «Налшык» (Налшык) — «ХьэтIохъущыкъуей» (ХьэтIохъущыкъуей) — 5:1, «Малка» (Малкэ) — «Ислъэмей» (Ислъэмей) — 5:1, «Псыкуэд» (Псыкуэд) — «Автозапчасть» (Бахъсэн) — 3:4, «Родник» (Псынэдахэ) — «ЛогоВАЗ» (Бабугент) — 3:0, «Союз» (Сэрмакъ) — «Бедик» (Арщыдан) — 3:0, «Шэрджэс» (Шэджэм) — «Нартан» (Нартан) — 1:1, «Къундетей» (Шэджэм) — «Тэрч» (Тэрч) — 2:1, «Керт» (Къэхъун) — «Нарт» (Нарткъалэ) — 4:1.
Зэхьэзэхуэм и етIуанэ къекIуэкIыгъуэм бадзэуэгъуэм и 28-м щIидзэнущ. А махуэм зэIущIэнущ «Автозапчасть» — «Шэрджэс», «Малка» — «ХьэтIохъущыкъуей», «Налшык» — «Родник» командэхэр. Бадзэуэгъуэм и 29-м зэдэджэгунущ «Псыкуэд» — «Ислъэмей», «ЛогоВАЗ» — «Бедик», «Союз» — «Нарт», «Керт» — «Къундетей», «Тэрч» — «Нартан» гупхэр.
Хьэтау Ислъам.
